text: Nej tak til politisk reklame på butik
  12 december 2010 kl. 10.28
  Det er faldet flere borgere for brystet, at en af Fakta-butikkerne i Aabenraa lægger facade til politisk reklame.
  Preben Holm fortæller til TV SYD, at han betragter julekampagnen fra Dansk Folkeparti på sin lokale Fakta i Aabenraa som "manipulation".
  - Jeg ønsker at kunne foretage mine indkøb i fred og ro, uden at møde politiske budskaber. De har ikke noget at gøre i en dagligvare-butik, mener Preben Holm. 
  
  God jul fra DF
  Plakaterne forestiller flere af de fremtrædende Folketingsmedlemmer fra Dansk Folkeparti, der smilende ønsker "God Jul".
  - Jeg ville også protestere, hvis det var et hvilket som helst andet parti, forklarer Preben Holm.
  - Det er selve princippet, det handler om for mig, fastslår han, der selv er medlem af Enhedslisten.
  
  Vi undersøger sagen
  Alt tyder på, at Fakta ved Vestvejen i Aabenraa er ene om at lægge facade til reklame for et politisk parti.
  CO-OP Danmark, der står for driften af landets Fakta-butikker, har i hvert fald ikke hørt om andre filialer der reklamerer på denne måde.
  CO-OP Danmark vil nu undersøge sagen, efter at TV SYD har henvendt sig.
  